Správa Komisie o implementácii nariadenia (EHS) 3820/85 v rokoch 2001 – 2002 o zosúlaďovaní niektorých právnych predpisov v sociálnej oblasti, ktoré sa týkajú cestnej dopravy (dvadsiata druhá správa Komisie o implementácii právnych predpisov v sociálnej oblasti, ktoré sa týkajú cestnej dopravy) {SEC(2006)791} /* KOM/2006/0321 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.6.2006 KOM(2006) 321 v konečnom znení SPRÁVA KOMISIE o implementácii nariadenia (EHS) 3820/85 v rokoch 2001 – 2002 o zosúlaďovaní niektorých právnych predpisov v sociálnej oblasti, ktoré sa týkajú cestnej dopravy (dvadsiata druhá správa Komisie o implementácii právnych predpisov v sociálnej oblasti, ktoré sa týkajú cestnej dopravy) {SEC(2006)791} ZHRNUTIE Táto správa je šiestou zo série správ Komisie týkajúcich sa implementácie nariadenia Rady (EHS) č. 3820/85. Uvádza trendy a štatistiky týkajúce sa opatrení členských štátov v oblasti kontroly a presadzovania právnych predpisov za obdobie rokov 2001 – 2002 v súvislosti s ustanoveniami nariadenia (EHS) 3820/85 o čase jazdy, čase odpočinku a prestávkach v cestnej doprave. Vychádza zo štatistík vydaných členskými štátmi a zahŕňa ich názory na implementáciu nariadenia. Všetky členské štáty poskytli Komisii údaje týkajúce sa uvedeného obdobia. Bohužiaľ, niektoré členské štáty neposkytli svoje údaje v stanovenom termíne. Iné členské štáty ešte stále nerozčleňujú svoje celkové údaje a ich odpovede nie sú jednotné. Toto bolo dôvodom oneskoreného vypracovania správy a takisto prekážkou včasného a efektívneho porovnania štatistík. Desať členských štátov zvýšilo počet pracovných dní skontrolovaných pri cestných kontrolách, konkrétne je to Dánsko, Nemecko, Španielsko, Francúzsko, Írsko, Taliansko, Luxembursko, Rakúsko, Švédsko a Spojené kráľovstvo. Ostatné členské štáty zaznamenali pokles v počte skontrolovaných pracovných dní. Vo všeobecnosti sa celkový počet skontrolovaných pracovných dní (vlastní a cudzí štátni príslušníci spolu) počas rokov 2001 – 2002 zvýšil. Jedenásť členských štátov zvýšilo počet vykonaných cestných kontrol, konkrétne je to Dánsko, Nemecko, Španielsko, Francúzsko, Írsko, Taliansko, Luxembursko, Rakúsko, Portugalsko, Švédsko a Spojené kráľovstvo. Ostatné štáty vykázali pokles. Počet vodičov skontrolovaných v prevádzkových priestoroch podnikov sa vo všeobecnosti znížil. Všetky členské štáty bez ťažkostí prekročili základný štandard kontrol, ktorým je 1 % pracovných dní u vodičov z povolania. Nemecko, Grécko, Španielsko, Francúzsko, Luxembursko a Spojené kráľovstvo prekročili 2 %. Členské štáty oznámili niektoré iniciatívy, ktoré podnikli v období, ktorým sa zaoberá táto správa a po ňom. Spoločné kontroly zorganizovali Dánsko, Nórsko, Fínsko a Švédsko počas obdobia 2001 – 2002. Komisia zaznamenala, že spolupráca zostáva naďalej zriedkavým javom , pretože väčšina členských štátov, zdá sa, navzájom spolupracuje len príležitostne. Nové právne predpisy Spoločenstva o pracovnom čase nadobudli účinnosť 23. marca 2005. Sú doplnením nariadenia, čo predstavuje pozitívny vývoj. Členské štáty sú povinné zabezpečiť inštalovanie digitálnych tachografov do všetkých nových vozidiel na začiatku roku 2006. Celkový počet zaznamenaných priestupkov však v niekoľkých členských štátoch naďalej rástol. Na trhu so značne silnou hospodárskou súťažou, kde sa spoločnosti nachádzajú pod tlakom, aby udržali náklady čo najnižšie, je potrebné prijať opatrenie na zlepšenie dodržiavania týchto dôležitých pravidiel. Na každých 100 skontrolovaných pracovných dní zistia európske kontrolné orgány v priemere 1,69 priestupkov. Vzhľadom na obmedzené zdroje, ktoré sú k dispozícii, Komisia doporučuje cielenejší prístup založený na posúdení rizika. Je zjavné, že nemožno pripustiť, aby sa súčasná situácia zhoršovala. Zlepšenie dodržiavania právnych predpisov v sociálnej oblasti, ktoré sa týkajú sektora cestnej dopravy, možno dosiahnuť iba pomocou koherentnejšieho súboru pravidiel, väčšieho úsilia a angažovanosti pri ich presadzovaní na strane členských štátov. 1. ÚVOD Táto správa, ktorá sa venuje obdobiu rokov 2001 – 2002, je šiestou zo série správ Komisie, ktoré sa týkajú nariadenia Rady (EHS) č. 3820/85[1]. Vychádza z informácií, ktoré poskytli členské štáty na štandardných formulároch zavedených v súlade s rozhodnutím Komisie z 22. februára 1993[2]. Všetky členské štáty používali pre poskytnutie údajov Komisii tento štandardný formulár. Ich odpovede sú z väčšej časti úplné, ale ešte stále nie sú všetky jednotné, niektoré údaje boli iba zlomkové alebo vykazovali v niektorých smeroch nedostatky. Došlo aj k oneskoreniu zaslania odpovedí, konkrétne v prípade Írska, údaje z Grécka, Luxemburska a Portugalska neboli úplné. Použitie štandardného formulára však Komisii uľahčuje analýzu a porovnanie týchto štatistík so štatistikami z predošlého obdobia. Táto správa takisto uvádza akékoľvek iniciatívy, ktoré členské štáty oznámili a zahŕňa najnovší vývoj na úrovni Spoločenstva. 2. SÚHRNNÉ TABUľKY 2.1. Kontroly: prehľad Počet skutočne skontrolovaných pracovných dní v pomere k minimálnemu počtu pracovných dní, ktoré mali byť skontrolované. Členský štát | - a - Min. počet pracov. dní, ktoré majú byť skontrolované | - b - Počet skontrolov. pracov. dní (vlastní štát. príslušníci) | - c – Počet skontrolov. pracov. dní (cudzí štát. príslušníci) | - d - Celkový počet skontrolov. pracov. dní | -e - Počet skontrolovaných pracovných dní v pomere k minimálnemu počtu pracovných dní, ktoré mali byť skontrolované (d/a). | Rakúsko | 439 090 | 477 155 | 231 478 | 708 633 | 1.61 | Belgicko | 720 280 | 555 387 | 297 911 | 853 298 | 1.18 | Dánsko | 209 000 | 280 595 | 28 193 | 308 788 | 1.48 | Fínsko | 270 160 | 312.310 | 50 778 | 363 088 | 1.34 | Francúzsko | 2 500 000 | 5 999 030 | 1 176 688 | 7 175 718 | 2.87 | Nemecko | 3 470 040 | 7 691 352 | 6 858 957 | 14 550 309 | 4.19 | Grécko[3] | 4 883 | 34 616 | 5 512 | 40 128 | 8.21 | Írsko | 585 046 | 873 123 | 2 038 | 875 161 | 1.49 | Taliansko | 2 189 651 | 4 191 031 | 130 898 | 4 321 929 | 1.97 | Luxembursko | 81 398 | 139 567 | 37 362 | 176 929 | 2.17 | Holandsko | 546 922 | 541 430 | 56 666 | 598 096 | 1.09 | Portugalsko[4] | 585 077 | 650 224 | 1.11 | Španielsko | 2 016 000 | 4 231 802 | 445 872 | 4 677 674 | 2.32 | Švédsko | 440 000 | 464 456 | 89 717 | 554 173 | 1.25 | Spojené kráľovstvo | 2 061 880 | 3 985 245 | 183 230 | 4 168 475 | 2.02 | 2.2. Priestupky: prehľad Počet zaznamenaných priestupkov: články 6, 7, 8 a 14 nariadenia (EHS) č. 3820/85 Prehľad podľa členských štátov Členský štát | OSOBY | TOVAR | Celkom | 6 | čas jazdy | 425 327 | 7 | prestávky | 333 401 | 8 | čas odpočinku | 416 783 | 14 | cestovný poriadok a rozpis služieb | 7 868 | Celkom | 1.183 379 | 3. VZťAHY A SPOLUPRÁCA MEDZI čLENSKÝMI šTÁTMI Niektoré členské štáty poskytli správy o spoločných kontrolách, čím ukázali dobrý príklad. Švédsko vykonávalo spoločné kontroly s Dánskom, Nórskom a Fínskom Pri cestných kontrolách v oblasti Kundl (Tyrolsko) pracovala nemecká polícia, ktorá mala oprávnenie na kontrolu vozidiel na rakúskych cestách od rakúskych orgánov, spolu so svojimi rakúskymi kolegami. 4. ZÁVERY A PRIPOMIENKY 4.1. Návrhy členských štátov Nemecko navrhuje novú podobu štandardného formulára správy. Odporúča zahrnutie týchto údajov: 1. Porovnanie medzi požadovanými a skutočne dosiahnutými počtami na základe uvedeného formulára alebo jemu podobného. V súčasnosti môže byť úroveň súladu určená len ďalšími výpočtami. 2. Porušenia smernice (EHS) 3821/85. Takéto priestupky často súvisia s priestupkami voči nariadeniu (EHS) č. 3820/85, preto sú tiež dôležité. 3. Prehľad o výmene informácií podľa článku 17 smernice (EHS) 3820/85 a o spolupráci medzi členskými štátmi pri cestných kontrolách dohodnutých podľa článku 8 smernice 88/599/EHS. Zdá sa, že nie všetky členské štáty súhlasia s týmto ustanovením. Táto skutočnosť je neuspokojivá a Komisia by sa ňou preto mala počas svojich monitorovacích aktivít zaoberať. 4. Od zhrnutia nariadenia (EHS) č. 3820/85 a smernice 88/599/EHS do Dohody o EHP (Ú. v. ES L 1, 3. januára 1994, s. 433) sa tieto nariadenia uplatňujú aj pri zmluvných stranách, ktoré pôsobia v rámci Európskeho hospodárskeho priestoru avšak nie sú členmi EÚ. Štandardný formulár na predkladanie správ z roku 1993 toto neumožňuje. Rozlišuje len medzi členským štátom EHS a tretími krajinami. V dôsledku toho musia byť ostatné štáty EHP zahrnuté do stĺpca pre tretie krajiny, i keď by sa s nimi malo zaobchádzať ako s členskými štátmi EÚ (EHS), keďže boli príslušné nariadenia začlenené do Dohody o EHP. Komisia má v úmysle predniesť tieto otázky v rámci výboru, ktorý bude zriadený podľa nového nariadenia. 4.2. Závery a pripomienky Komisie Platné právne predpisy naďalej poskytujú spoločný štandard Spoločenstva pre stanovenie maximálneho trvania času jazdy a času odpočinku pre cestných dopravcov. Ich zavedenie v rámci členských štátov hrá dôležitú úlohu pri zvyšovaní bezpečnosti na cestách a pri spravodlivej hospodárskej súťaži v rámci EÚ. Komisia si však uvedomuje, že členské štáty zastávajú odlišné stanoviská v súvislosti s interpretáciou a presadzovaním právnych predpisov. Kontroly sú v každom členskom štáte vykonávané s rozdielnou intenzitou a početnosťou a odlišnými orgánmi, ktoré konajú na základe odlišných priorít a rôznych vnútroštátnych pravidiel. Porušenia sú navyše penalizované s rozdielnou prísnosťou. Niektoré z informácií poskytnutých členskými štátmi často nie sú súvislé, a preto môže byť porovnanie dosť ťažké. Komisia si takisto uvedomuje potrebu silnejšej spolupráce medzi členskými štátmi na zabezpečenie zosúladeného presadzovania právnych predpisov. Z týchto dôvodov navrhla tri opatrenia na riešenie týchto problémov: po prvé revíziu nariadenia, ktorá by zjednodušila, vyjasnila a aktualizovala pravidlá, po druhé a iba nedávno, revíziu smernice o presadzovaní 88/599/EHS, aby sa zvýšil počet a kvalita aktivít v oblasti presadzovania, aby sa posilnila spolupráca medzi kontrolnými orgánmi v rámci a aj medzi členskými štátmi, a aby boli vyjasnené priority spojené s ich presadzovaním. A napokon tlak Komisie na zabezpečenie zavedenia digitálnych tachografov na zníženie výskytu podvodov a umožnenie rýchleho, presného a správneho zaznamenávania podrobných údajov, ich uchovávania a kontroly. 4.2.1. Členské štáty poskytujú viac informácií a kompletnejšie údaje, problém však naďalej pretrváva Všetky členské štáty poskytli informácie pre obdobie, ktorému sa venuje táto správa, pričom použili štandardný formulár. Väčšina členských štátov poskytla podrobnejšie údaje. Avšak nedostatočne včasné podávanie správ Komisii je prekážkou komplexného porovnania a spôsobuje oneskorenie dokončenia správy. Neštandardné údaje, ktoré boli napokon predložené, sú takisto prekážkou komplexného porovnania medzi členskými štátmi. Okrem toho, Dánsko neposkytlo Komisii svoje údaje týkajúce sa počtu vodičov skontrolovaných v prevádzkových priestoroch podnikov. Grécko neposkytlo údaje týkajúce sa priestupkov. Belgicko svoje údaje nerozčlenilo. Francúzsko stále rozlišuje medzi rezidentmi a nerezidentmi, namiesto medzi vlastnými štátnymi príslušníkmi a cudzími štátnymi príslušníkmi. Toto sťažuje porovnanie s ostatnými členskými štátmi. Členským štátom sa pripomína, že nariadenie[5] nielen ukladá osobitnú povinnosť poskytovať tieto informácie, ale takisto udáva časový limit na ich zaslanie Komisii, ktorým je 30. september roku nasledujúceho po uplynutí príslušného dvojročného obdobia. 4.2.2. Minimálny štandardný počet kontrol dosiahli všetky členské štáty V porovnaní s obdobím, ktorým sa zaoberala posledná správa (1999 – 2000)[6] teraz šesť štátov uviedlo zvýšenie v počte kontrol, menovite Nemecko, Francúzsko, Holandsko, Luxembursko, Rakúsko a Spojené kráľovstvo. Vo všeobecnosti všetky členské štáty bez ťažkostí prekročili základný štandard 1 %. Nemecko, Španielsko a Francúzsko opäť presiahli 2 %. Počet priestupkov v súvislosti s časom jazdy a časom odpočinku vzrástol, zatiaľ čo počet všetkých ostatných priestupkov klesol. Pokles v počte priestupkov proti článku 6 (čas jazdy) zaznamenali iba Taliansko, Írsko, Holandsko a Švédsko. Celkový počet priestupkov týkajúcich sa doby odpočinku v porovnaní s posledným obdobím vzrástol. Avšak priestupky voči dodržiavaniu prestávok v porovnaní s posledným obdobím poklesli (najmä v prípade Rakúska, Fínska a Švédska). Zníženie bolo taktiež zaznamenané pri počte zistených priestupkov voči článku 14, týkajúcich sa cestovného poriadku a rozpisu služieb. Väčšina členských štátov poskytla uspokojivé údaje o porušeniach za príslušné obdobie. Údaje poskytnuté Spojeným kráľovstvom naďalej odrážajú ťažkosti s ich rozdelením medzi priestupky týkajúce sa času jazdy, doby odpočinku a prestávok. 4.2.3. V niekoľkých členských štátoch vzrástol počet zaznamenaných priestupkov V niektorých členských štátoch vzrástol celkový počet priestupkov za toto obdobie, napr. v Nemecku, Rakúsku a Spojenom kráľovstve. Nárast môže odrážať mnoho rozličných faktorov: skutočný nárast v počte spáchaných priestupkov, cielenejší postup kontrolných orgánov alebo môže ísť o dôsledok lepšej evidencie štatistických údajov. S týmto súvisí aj skutočnosť, že v prípade Dánska, Nemecka, Španielska, Francúzska, Luxemburska, Holandska a Spojeného kráľovstva vzrástol celkový počet skontrolovaných pracovných dní, zatiaľ čo v prípade Belgicka, Írska, Talianska, Rakúska Fínska a Švédska sa celkový počet skontrolovaných pracovných dní znížil. Vo všeobecnosti sa v rámci celej EÚ objavil iba malý nárast celkového počtu zistených priestupkov, i keď niektoré členské štáty oznámili zvýšenie ich výskytu. V období 1999 – 2000 bolo zaznamenaných celkovo 1 173 122 priestupkov a za obdobie 2000 – 2001 to bolo celkove 1 180 334. Zintenzívnenie alebo zníženie počtu kontrol nevedie automaticky k zodpovedajúcemu rastu alebo poklesu v počte zistených priestupkov. Aj keď tento pomer môže v niektorých prípadoch odrážať odstrašujúci účinok častejších aktivít v oblasti presadzovania právnych predpisov, je zjavné, že v mnohých členských štátoch zvýšená aktivita v oblasti presadzovania právnych predpisov jednoducho len zvýrazňuje narastajúci problém. 4.2.4. Miera úspešnosti pri zisťovaní priestupkov je veľmi rozdielna Tento pomer celkového počtu zistených porušení k celkovému počtu skontrolovaných pracovných dní odkrýva veľkú rozdielnosť úspešnosti členských štátov v odhaľovaní tých, ktorí sa priestupkov dopúšťajú. Počas rokov 2001 – 2002 boli Rakúsko, Nemecko a Fínsko najúspešnejšími štátmi s priemerom v priestupkoch zistených na 100 skontrolovaných pracovných dní za príslušné obdobie 6,67, 5,36 a 3,79. V niektorých členských štátoch bola miera úspešnosti odhaľovania priestupkov viac než jeden priestupok (Francúzsko, Taliansko, Holandsko) na 100 skontrolovaných pracovných dní, ostatné členské štáty však túto mieru nedosiahli. Tento rozdiel v pomeroch môže poukazovať na prípadné výhody, ktoré by mohli plynúť z výmeny skúseností a najlepších postupov medzi členskými štátmi a uplatnenia najefektívnejších a pre daný štát vhodných postupov v rámci celej Únie. 4.2.5. Interpretácia nariadení Rady (EHS) č. 3820/85 a 3821/85 na základe rozhodnutí vydaných Súdnym dvorom Európskych spoločenstiev. Skúmaným obdobím sú roky 2001 – 2002 Súdny dvor Európskych spoločenstiev nevydal v období medzi 1. januárom 2001 a 31. decembrom 2002 žiadne rozhodnutia, ktoré by sa týkali nariadení Rady (EHS) č. 3820/85 a 3821/85. 4.2.6. Zavedenie digitálnych tachografov Komisia prijala 13. júna 2002 nariadenie (ES) č. 1360/2002, ktorým sa po siedmy krát prispôsobuje nariadenie (EHS) č. 3820/85 o záznamovom zariadení v cestnej doprave. Nariadenie Komisie obsahuje v prílohe 1B technické špecifikácie digitálneho tachografu zavedeného nariadením Rady (ES) č. 2135/98. Podľa súčasných ustanovení bolo plánované, že inštalácia digitálneho tachografu bude povinná pri všetkých nových vozidlách vo všetkých členských štátoch od 5. augusta 2004. Keďže výrobcovia vozidiel nemali do plánovaného termínu, teda do 5. augusta 2003, k dispozícii schválené typy tachografov, termín ich zavedenia sa posunul na 5. augusta 2005 s prechodným obdobím do 1. januára 2006. Termín bol predĺžený do mája 2006, aby mohli byť zohľadnené nové ustanovenia uvedené v nedávnej dohode o nových právnych predpisoch v sociálnej oblasti, ktoré sa týkajú dopravy. Hlavným cieľom zavedenia digitálneho tachografu je zlepšenie presadzovania právnych predpisov. Toto opatrenie bude zároveň dôležitým podnetom na podporu rovnakých konkurenčných podmienok prostredníctvom podpory zosúladeného zavádzania nariadenia a spoločného ponímania spôsobu jeho uplatňovania. Digitálny tachograf zaviaže kontrolné orgány, aby v podstatnej miere aktualizovali svoje spôsoby presadzovania pravidiel a postihovania tých, ktorí ich porušujú. V tejto súvislosti sa pripravuje projekt podporovaný Komisiou. Projekt dovolí členským štátom vypracovať spoločné plány realizácie, možnosti výmeny informácií a vypracovanie zosúladených a efektívnejších riešení. Z toho vyplývajúce zlepšenie presadzovania pravidiel o dĺžke trvania času jazdy bude značným prínosom pre bezpečnosť na cestách, pracovné podmienky vodičov a spravodlivú hospodársku súťaž. Záverečná správa k projektu bola vydaná v októbri 2004 a boli zavedené následné opatrenia s trvaním od roku 2005 do roku 2008, ktoré majú podporiť jeho zavedenie v nových členských štátoch a zabezpečiť realizáciu zaškolenia a komunikačných aktivít (napr. internetová stránka, helpdesk). 4.2.7. Revízia nariadenia Rady (EHS) č. 3820/85 Vo svojej Bielej knihe o európskej dopravnej politike do roku 2010: čas pre rozhodnutia (KOM(2001)370), uviedla Komisia toto: „Nariadenia EÚ o cestnej doprave, najmä o pracovných podmienkach, nie sú iba nedostatočné, sú taktiež a predovšetkým značne slabo presadzované. Voľnosť pri uplatňovaní nariadení zapríčiňuje problémy. Z toho vyplýva, že efektívnosť vnútroštátnych právnych predpisov aj právnych predpisov Spoločenstva závisí od správneho a objektívneho presadzovania v rámci Spoločenstva.“ Na zlepšenie situácie má Komisia v úmysle presadzovať vhodné, jednotné interpretovanie, uplatňovanie a monitorovanie právnych predpisov Spoločenstva o cestnej doprave. Jednotná interpretácia bola prednesená v návrhu nového nariadenia[7]. Hlavným cieľom návrhu bolo zjednodušenie, vyjasnenie a aktualizácia nariadenia: návrh posilňuje ustanovenia o záväzkoch zamestnávateľa, zavádza extrateritorialitu pre pracovníkov vykonávajúcich cestné kontroly a zavádza zadržanie vozidla ako spoločný postih v prípadoch vážnych porušení. Bol zriadený poradný výbor, ktorý pozostáva z predstaviteľov vnútroštátnych kontrolných orgánov. Jeho úlohou je podporiť neustálu účasť a angažovanosť pri uplatňovaní nariadenia. Nové nariadenie bolo napokon Európskym parlamentom a Radou prijaté 2. februára 2006 a nadobudne účinnosť dvadsať dní po jeho uverejnení (predpokladá sa máj 2006). Jeho ustanovenia budú uplatniteľné po uplynutí jedného roku, okrem tých ustanovení, ktoré sa týkajú digitálnych tachografov. Tieto sú uplatniteľné okamžite. 4.2.8. Revízia smernice 88/599/EHS Komisia sa takisto svojím návrhom revízie smernice 88/599/EHS[8] usilovala zlepšiť presadzovanie, efektivitu a jednotnosť kontrol a postihov. Sleduje tri ciele - zvýšenie počtu a kvality kontrol, povzbudenie k väčšej spolupráci medzi kontrolnými orgánmi a riešenie otázky zosúladenia postihov: V súvislosti so zvýšeným počtom kontrol narástol minimálny percentuálny podiel kontrol z 1 % na 3 % celkového počtu dní odpracovaných vodičmi z povolania; v rámci tohto celkového percentuálneho podielu sa percentuálny podiel cestných kontrol zvýšil z 15 % na 25 % a pri kontrolách v prevádzkových priestoroch podnikov z 25 % na 50 %. V súvislosti so zvýšenou kvalitou sa v návrhu uvažovalo o: jedinom vedúcom a koordinujúcom kontrolnom orgáne v každom členskom štáte, ktorý by sa venoval vývoju, publikovaniu a zlepšovaniu stratégie presadzovania; pracovníci takéhoto orgánu by boli dostatočne vybavení interoperabilnými zariadeniami a školení pre spoluprácu s orgánmi iných členských štátov; ďalej o cestnej infraštruktúre s dostatočným počtom odstavných miest alebo čerpacích staníc, kde by sa dali vykonávať cestné kontroly. Ako náhodné tak aj cielené kontroly musia byť vykonávané s použitím spoločného systému pre posúdenie rizika. Spolupráca medzi kontrolnými orgánmi v jednotlivých členských štátoch je zabezpečená pomocou zvýšeného využívania spoločných akcií, lepšej výmeny informácií prostredníctvom elektronickej siete a pomocou stáleho výboru týchto orgánov, ktorý má za úlohu objasňovať uplatňovanie smernice, povzbudzovať súdržný prístup a umožniť dialóg medzi priemyslom a orgánmi. Medzi postihy, ktoré návrh umožňoval členským štátom uplatniť, patrí dočasné odstavenie vozidla, odňatie, zadržanie alebo obmedzenie povolenia k jazde alebo vodičského preukazu. Tieto postihy musia byť používané efektívne, primerane a ako odstrašujúce prostriedky. Návrh takisto obhajuje zahrnutie primeraných finančných postihov pre celú dopravnú reťaz, ak priestupky prinášajú finančný zisk. A napokon návrh obsahuje zoznam priestupkov, ktoré majú byť bežne uznávané za vážne priestupky, a ktoré by teda mali mať za následok udelenie primeranej pokuty. Rada a Európsky parlament sa 2. februára 2006 dohodli na ustanoveniach novej smernice. Smernica nadobudne účinnosť po uplynutí dvadsiatich dní odo dňa jej uverejnenia (máj 2006) a členské štáty musia do 30. apríla 2007 realizovať jej transpozíciu. 4.2.9. Zavedenie pracovnej doby pre sektor cestnej dopravy: smernica Európskeho parlamentu a Rady 2002/15/ES Smernica Európskeho parlamentu a Rady 2002/15/ES o organizácii pracovnej doby osôb vykonávajúcich mobilné činnosti v cestnej doprave bola prijatá 11. marca 2002. Implementácia tejto smernice ako aj všeobecnej smernice o pracovnom čase 2003/88/ES pre sektor cestnej dopravy si vyžaduje začlenenie týchto smerníc do vnútroštátnych právnych predpisov členských štátov. Lehota pre začlenenie na sektor sa vzťahujúcej smernice 2002/15/ES uplynula 23. marca 2005. Dva členské štáty, Fínsko a Španielsko, predložili spoločný prípad Európskemu súdnemu dvoru, aby tento zrušil časť alebo celú na sektor sa vzťahujúcu smernicu. Súd rozhodol 4. septembra 2004 v ich neprospech. Komisia je presvedčená, že smernica, až bude zavedená vo všetkých členských štátoch, prispeje k vylepšeniu sociálnych podmienok osôb, ktoré vykonávajú prácu v cestnej doprave a takisto k zlepšeniu bezpečnosti na cestách. 4.2.10. Záverečné poznámky Efektívne presadzovanie pravidiel o čase jazdy a čase odpočinku je v záujme všetkých. Komisia povzbudzuje všetky členské štáty, aby zvyšovali početnosť a kvalitu kontrol a posilňovali presadzovanie právnych predpisov vo všetkých členských štátoch, ako aj aby vzájomne spolupracovali formou výmeny informácií a personálu a organizovali spoločné cvičenia. Tieto opatrenia prispejú k zlepšeniu aktivít na presadzovanie právnych predpisov a povedú k lepšiemu spoločnému porozumeniu dôvodu zavedenia nariadenia. Členským štátom sa pripomína, že nariadenie nielen ukladá osobitnú povinnosť poskytovať tieto informácie, ale takisto udáva časový limit na ich zaslanie Komisii, ktorým je 30. september roku nasledujúceho po uplynutí príslušného dvojročného obdobia. Komisia vyjadruje uspokojenie, že všetky členské štáty dosiahli minimálnu úroveň presadzovania právnych predpisov, čo je 1 % dní odpracovaných vodičmi z povolania. Navyše, všetky členské štáty po prvýkrát poskytli údaje v štandardnom formáte. Výsledky však vyvolávajú znepokojenie. V porovnaní s predchádzajúcimi správami je priestupkov príliš veľa a ich počet ďalej narastá. Na trhu so značne silnou hospodárskou súťažou, kde sa spoločnosti nachádzajú pod tlakom, aby udržali náklady čo najnižšie, je potrebné prijať opatrenie na zlepšenie dodržiavania týchto dôležitých pravidiel. Z tohto dôvodu považuje Komisia obidva návrhy, teraz už schválené ako súbor právnych opatrení, za kľúčové pre zjednodušenie, vyjasnenie a aktualizáciu základných pravidiel a pre zvýšenie aktivity presadzovania právnych predpisov. V tejto súvislosti možno i zdôrazniť, že samotný priemysel bude mať záujem o to, aby sa nové pravidlá o pracovnej dobe aplikovali a uplatňovali jednotne a spravodlivo v rámci celej EÚ, aby sa predišlo narušeniu hospodárskej súťaže. Komisia takisto očakáva, že členské štáty podniknú nevyhnutné opatrenia potrebné na zavedenie digitálneho tachografu, aby sa umožnilo bezpečné a dlhodobé uchovávanie údajov ako aj rýchle, správne stiahnutie a kontrola údajov. Zlepšenie dodržiavania právnych predpisov v sociálnej oblasti, ktoré sa týkajú sektora cestnej dopravy, možno dosiahnuť iba pomocou koherentnejšieho súboru pravidiel, väčšieho úsilia a angažovanosti pri ich presadzovaní na strane členských štátov. Komisia bude v tomto duchu pokračovať v monitorovaní vývoja v tejto oblasti vo všetkých členských štátoch, aby zabezpečila zosúladené uplatňovanie sociálnych právnych predpisov, nabádala k aplikácii dobrých postupov a posilnila úroveň a efektivitu presadzovania právnych predpisov. [1] Ú. v. ES L 370, 31.12.1985, s. 1. [2] Ú. v. ES L 72, 25.3.1993, s. 33. [3] Podľa výpočtov Komisie by minimálny počet pracovných dní, ktoré majú byť skontrolované (a) mal byť 9766,40 z čoho vyplýva, že Grécko dosiahlo úroveň presadzovania 4,1 %. [4] K dispozícii bola iba globálna štatistika. [5] Článok 16 ods. 2. [6] KOM (2004) 360, konečné znenie z 30.4.2004. [7] KOM (2001) 573, konečné znenie z 12. októbra 2001. [8] KOM (2003) 628, konečné znenie z 21. októbra 2003.